Бекітемін\_\_\_\_\_\_\_\_\_\_

Директордың тәрбие ісі жөніндегі

орынбасары Галымова Р.М.

**Ж.Досмұхамедов атындағы жоғары педагогикалық колледж**

**«Қазақстан халқы Ассамблеясы – 25 жыл: дін, дәстүр және халық бірлігі»**

**Республикалық ғылыми-практикалық конференция**

**Тақырыбы: «Діни экстремизм мен терроризм – ХХІ дерті»**

Баяндамашы: Дюсенгалиев М.К.

Орал 2020ж

Ж.Досмухамедов атындағы жоғары

педагогикалық коледжінің

Қоғамдық пәндер кафедрасының

оқытушысы Дюсенгалиев М.К.

**Діни экстремизм мен терроризм – ХХІ ғасыр дерті.**

Халықаралық терроризм -"мемлекет басшыларының, топ адамдардың, жалпы халықтың үрейін үшыру мақсатында адамдарға немесе жекеменшікке бағытталған бір мемлекет өкілдерінің екіншісіне қарсы акті жасау, ұйымдастыру, жүзеге асыруға жәрдемдесу, қаржыландыру немесе қолдау көрсетуі немесе оған жол беру әрекеттері. XXI ғасырдың басы [Нью-Йорктегі](https://kk.wikipedia.org/wiki/%D0%9D%D1%8C%D1%8E-%D0%98%D0%BE%D1%80%D0%BA), [Вашингтондағы](https://kk.wikipedia.org/wiki/%D0%92%D0%B0%D1%88%D0%B8%D0%BD%D0%B3%D1%82%D0%BE%D0%BD), [Мәскеудегі](https://kk.wikipedia.org/wiki/%D0%9C%D3%99%D1%81%D0%BA%D0%B5%D1%83), [Мадридтегі](https://kk.wikipedia.org/wiki/%D0%9C%D0%B0%D0%B4%D1%80%D0%B8%D0%B4), [Лондондағы](https://kk.wikipedia.org/wiki/%D0%9B%D0%BE%D0%BD%D0%B4%D0%BE%D0%BD) және басқа да терроризмнің барлық түрлерінің көрініс табуы лаңкестік феноменіне жаңаша көзқарасты талап етуде. Бүл оқиғалар адамзаттың жаңа тарихи кезеңге аяқ басқанының белгісі, осы орайда бүкіләлемдік қауымдастықтың өркениеті күштерінің лаңкестікке қарсы бітіспес соғыс жариялауымен сипатталады. Терроризмнің тамыры тереңде жатыр. Бірақ оның "гүлдену" дәуірі өткен XX ғасырда басталған еді. Оның дәлелдері 1972 жылы 5-маусымда АҚШ-тың Лос-Анджелес театрында Украинаның би ансамблінің гастролі кезінде театрға жарылғыш зат қойылған. Ал 1975 жылы БҰҰ жанындағы КСРО-ның тұрақты өкілдігі атқыланды. Тек 1981 жылдың үш айының ішінде Нью-Йоркте, Вашингтонда бес рет террористік әрекет жасалды. Бірақ мұның бәрі "кеңестік антисемитизмге қарсы күрес", "еврейлердің құқын қорғау" деп аталды. Осылайша қоғамның дамуында ұлтаралык қатынастардың дұрыс шешілмеуінен, халықтың әлеуметтік проблемаларының заңды түрде толық шешімін таппағандығынан күштеу, зорлау, үрейлендіру әрекеттері әлі бәсеңдемей жалғаса беруде.

ХХ ғасырдың 50-90-шы жылдары мысалы, әлемдік саясатта  екі басым полюс АҚШ пен Кеңес Одағы болды. Кеңес Одағы күйрегеннен кейінгі ХХ ғасыр аяғы мен ХХІ басы бір полюстік әлемдік саясат болды. Ол АҚШ-тың басым болуымен сипатталады. Ал, 2005-2010 жыдардан бастап әлемдік саясатта көпполюстік қатынастар басым болуда.

АҚШ-тағы 2001 жылдың 11 қыркүйегіндегі террорлық актіні айыптаған ең алғашқы болып, Ресей президенті Владимир Путин мен Қазақстан Республикасы Президенті Н.Ә. Назарбаев болды." Нью-Йоркте болған жағдай ұлттық шеңберден шығып кетті, бұл бүкіл адамзат баласына, әсіресе цивилизациялық дүниеге тасталған шақыру болып табылады" – деген екі елдің мемлекет басшылары американ халқына көңіл айтып, терроризммен күрес қажет екенін атап көрсетті және АҚШ-тың терроризмге қарсы күресіне көмектесуте дайын екендерін білдірді. Қазіргі әлемде террористік күш қолданудың негізгі себептері мынадай:

1. бірқатар ықпалды саяси топтар мен [державалардың](https://kk.wikipedia.org/wiki/%D0%94%D0%B5%D1%80%D0%B6%D0%B0%D0%B2%D0%B0) лаңкестіктің отына май құйып, қолдап отыруы;
2. лаңкестерді сапалы материалдық-техникалық қамтамасыз ету және тұрақты қаржыландырып отыру, сондай-ақ оларға жасырынатын сенімді орындар дайындау;
3. лаңкестердің әрекетін күшті [идеологиялық](https://kk.wikipedia.org/wiki/%D0%98%D0%B4%D0%B5%D0%BE%D0%BB%D0%BE%D0%B3%D0%B8%D1%8F) ([діни-фанаттық](https://kk.wikipedia.org/w/index.php?title=%D0%94%D1%96%D0%BD%D0%B8-%D1%84%D0%B0%D0%BD%D0%B0%D1%82%D1%82%D1%8B%D2%9B&action=edit&redlink=1)) және саяси қамтамасыз ету;
4. лаңкестіктің ең алдымен [еуропалық](https://kk.wikipedia.org/w/index.php?title=%D0%95%D1%83%D1%80%D0%BE%D0%BF%D0%B0%D0%BB%D1%8B%D2%9B&action=edit&redlink=1) және [солтүстік америкалық](https://kk.wikipedia.org/w/index.php?title=%D0%A1%D0%BE%D0%BB%D1%82%D2%AF%D1%81%D1%82%D1%96%D0%BA_%D0%B0%D0%BC%D0%B5%D1%80%D0%B8%D0%BA%D0%B0%D0%BB%D1%8B%D2%9B&action=edit&redlink=1) түтыну нарығына бағытталған есірткі бизнесімен байланыстылығы;
5. лаңкестік үйымдардың қаржылық-өнеркәсіптік топтармен және әлемнің жекелеген елдерінің арнайы тыңшы қызметтерімен өзара байланыстылығы;
6. лаңкестердің "қылмыстық ортаға" [экспансиясы](https://kk.wikipedia.org/w/index.php?title=%D0%AD%D0%BA%D1%81%D0%BF%D0%B0%D0%BD%D1%81%D0%B8%D1%8F%D1%81%D1%8B&action=edit&redlink=1) және оларды қаружарақ саудасы, ойын және [алкоголь бизнесі](https://kk.wikipedia.org/w/index.php?title=%D0%90%D0%BB%D0%BA%D0%BE%D0%B3%D0%BE%D0%BB%D1%8C_%D0%B1%D0%B8%D0%B7%D0%BD%D0%B5%D1%81%D1%96&action=edit&redlink=1) сияқты табысы мол дәстүрлі орталарынан орнығуы;
7. кез келген лаңкестік актінің ажырамас бөлігіне айналған елді елең еткізетін, БАҚ-ның міндетті қатысуымен өтетін жариялылығы.

Терроризмнің таралуына дүмпу қарымы сақталынып отырған нәсілшілдік пен ұлтшылдық идеялары нәр беруде. Ұлтшылдықтың кез келген түрі терроризмнің таралуына қолайлы негіз болатынына ешқандай күмән жоқ. Бір ұлтқа екінші ұлттың үстемдігін орнату үшін ұлтшылдар терроризмді қолжаулық етуі әбден мүмкін. Бүгінгі өмірде терроризмнің таралуының себепшісі ретінде діни фундаментализм жиі-жиі ауызға алынады.

Қазіргі кезде ислам экстремизмі мен терроризмі деген ұғымдардың кеңінен тарап отырғанын атамай өтуге болмайды. Ислам фундаментализм («таза ислам») негізінде жұмыс істейтін әсіресе қауіптісі экстремистік құрылымдар мен діни терроризм идеологиялық негіздемелері.Осыған орай Қазақстан Республикасының 1999 жылғы 13 шілдедегі № 416-I «Терроризмге қарсы күресі туралы» Заңы 8-тараудан 24 баптан тұратын. Қазақстан Республикасы Үкіметінің 2006 жылғы 3 қазандағы N 956 Қаулысы «Терроризмге қарсы күрес туралы» Заңына өзгерiстер мен толықтырулар енгiзу туралы жобасы беріліп бекітілген. ҚР Президентінің Жарлығымен Қазақстандағы «Діни экстремизм мен терроризмге қарсы іс-қимыл жөніндегі №648 24.09.2013 жылы 2013 - 2017 жылдарға арналған мемлекеттік бағдарламасы»- бекітілді. Қазақстан Республикасының президенті Н. Назарбаевтің "Сындарлы он жыл" еңбегінде қазіргі кездегі белең алып бара жатқан терроризмнің пайда болуына, таралуына, ғаламдық сипатына жан-жақты талдау жасайды. Сонымен бірге еңбекте Орта Азия аймағында терроризммен бірлесіп күрес жүргізу мен қауіпсіздікті сақтау жолдарын нақтылап айқындайды. "Тероризммен күресті үйлестіру жұмыстары халықаралық деңгейде көптен бері жүргізіліп келеді және бұл ретте, дүние жүзінде бүгінгі таңда терроризмге қарсы әрекет ететін айтарлықтай тәжірибе жинақталған.

Деректерге сүйенсек, 1990-жылдардың басында Қазақстанда 500-дей діни бірлестіктер мен ұйымдар болған. Ал 2012 жылы 25 қазанда аяқталған еліміздегі діни ұйымдарды қайта тіркеу жұмысының нәтижесінде бұған дейін Қазақстанда болған 4551 діни бірлестіктің қатары 3088-ге дейін қысқартылды. Мәселен, діни ұйымдардың саны жағынан көп болуы аз топтардың кең етек жайылуымен және іс жүзінде жұмыс жүргізбеген бірлестіктердің қайта тіркеуден өтпеуімен байланысты болды. Олардың ішінде аты да, заты да беймәлім Ахмадия жамағаты, «Рухани жол» сияқтылар дінтану сараптамасынан өтпей қалды. Тіркеуден кейін көптеген қауымдардың діни ұстанымы нақтыланды. Бұған дейін жекелеген діни бірлестіктер жаңылысып, өздерін дербес конфессиялар ретінде санаған. Енді сарапшылар діни ұстанымы бірдей бірлестіктерді конфессия бойынша топтастырып қойды. Мәселен, бұрын жеке конфессия ретінде есептелген «Назарянин» миссиясы, «Грейс», «Надежда», «Эммануил» қауымдары пресвитериандық шіркеулердің бір конфессиясы аясында топтастырылды. Ал «Сун Бок Ым», «Новая жизнь», «Агапе», «Жатва», Толық Інжіл шіркеуі, «Благо- дать» секілді діни бірлестіктер елуіншілер шіркеуі құрамына кірді. Осы уақытқа дейін республика бойынша 46 конфессия бар деп келінсе, осы жұмыстардан кейін олардың саны 17-ге қысқарды. Яғни елімізде қазір 17 конфессия бар. Атап айтқанда, қазіргі күні Таяу Шығыстағы «ислам экстремистік» ең ірі ұйымдар ретінде: «Әл-Каида» (База), «Әл-Джамаа әл-исламийя әл-мусалляха» (Қарулы ислам тобы), «ХАМАС» (Ислам қарсылығы қозғалысы), «Хизбал- ла» (Алла партиясы) және т.б. танылған. Талай жылдар бойы тұрақсыздық жайлаған Ирак пен Сирияның аумағында «Әл-Каида» террористік ұйымының оннан астам радикалдық топтары біріге отырып, 2006 жылы «Ирак және Левант Ислам мемлекеті» ұйымын құрған. Бүгінгі сарапшылар мұны шариғаттық нормаларға ғана сүйенген «жартылай нақтыланған квазимемлекет» деп те таратады. Тұрақсыздықты пайдаланып, қатарына әр елдерден терроршыл-содырларды тарта алған ұйым қазірдің өзінде «сүннит ұшбұрышы» саналатын аумақтағы біршама бөлікті бақылауына алған. 2013 жылы «Ислам мемлекеті» содырлары Башар Асад режиміне қарсы Сирияда азаматтық соғысқа қатысып, өздерін нағыз қаныпезер топ екендіктерін көрсеткен болатын. Ондай топтарға халықаралық құқық, шарт дегеніңіз сөз емес, әскери қылмыстардың, адамзатқа қарсы жауыздықтардың көкесін ұйымдастырудан да еш тайынбайды. Ал ұйымның әу бастағы мақсатына келсек, Сирия, Ирак, Ливан аумағында сүнниттік ислам мемлекетін құру болатын. Бастапқыда Сириядағы Башар Асад режиміне қарсы батыс мемлекеттері мен АҚШ «Ислам мемлекеті» аталып жүрген содырлардың қолтығына су бүркіп, олардың ойына келгенін істеуге жол беріп отырғанымен, нағыз қауіптің осы тұстан туғанын енді ғана бағамдай бастаған секілді. 2014 жылдың орта тұсынан содырлар Ирактың батыс және солтүстік аудандарына шабуыл жасап, ондағы бірнеше қалаларды бірінен соң бірін баса көктеп тартып алды. Кейіннен өздерінің халифатын құратындықтарын да жария еткен. 3 тамызда террористер Ирактағы екі ірі мұнай кен орнын басып алғаннан соң, өздерінің «халифі» ретінде Абдалла Ибрагим ас-Самараны жариялаған. Оны Әбу-Бәкір әл Бағдади деп те атайды. Ал 2014 жылдың қыркүйегінен бастап «Ислам мемлекеті» Пәкстандағы «Талибан» мен Әл-Кайда өкілдерімен байланысып, өздерінің билік аумағын кеңейте түспек деген қауесеттер де тарап, бұның шындыққа айналып келе жатқанын айғақтайтын фактілер де айқындала бастаған. Солай болғанымен, бүгінгі таңда «Ислам мемлекеті» басқа террорлық ұйымдарға қарағанда бірқатар ерекшеліктерге де, басымдықтарға да ие екенін аңғару еш қиын емес. Мәселен, бұған дейін әлемдегі нөмірі бірінші террористік ұйым ретінде саналып келген Әл-Кайдадан «Ислам мемлекетінің» басты айырмашылығы – оның өз қолына экстремистік ұйымдар үшін таптырмас ресурстарды топтастыруында болып отыр. **Біріншіден,** «Ислам мемлекетінде» бүгінгі күні күштеп болса да қалыптаса бастады деуге келетін халифат, яғни өзінің территориясы бар, басып алып жатқан аумақтарына өз тәртіптерін де орнатып үлгерді. **Екіншіден,** «Ислам мемлекеті» ұйымы – қаражатқа сонша зәру де емес, олардың негізгі кірісі – мұнай өнімдері. Кейбір дереккөздеріне сүйенсек, «Ислам мемлекеті» ұйымының жылдық бюджеті 2 млрд долларға дейін барады. Олар Ирактағы 7, Сириядағы 6 мұнай кен орындары мен зауыттарының «құлағын» ұстау арқылы кәдімгідей «қара алтынның» қызу саудасына араласып кеткенге ұқсайды. Мұндағы сауда бойынша мұнай бағасы әлемдік нарықтан бірнеше төмен, тіпті өңірдегі делдалдар желісі арқылы содырлар күніне 3 млн. долларға дейін пайда табатын көрінеді.

Қазақстан халықтарының индустриалдық қоғам құрып, ортақ мемлекеттік мәдениетке бірігуі үшін ең алдымен бұған кедергі болатын діни фундаментализмнің табиғатын анықтап, теократиялық елдердегі исламның ерекшеліктерін байыптауымыз керек. Өйткені, халқының 60 пайызы мұсылман болып саналатын отанымыздың ендігі тағдырына исламның әсері мол болатыны анық. Елімізде ислам дінін ұстанушылардың көбейе бастауы бұл діннің принциптеріне ерекше назар аударып, жан-жақты талқылау қажеттігі сөзсіз.

Діни экстремизм мен терроризмге қарсы күресте: **Біріншіден,** тек заң қабылдап қою аздық етеді. Сондай-ақ тек жазалау, түрмеге қамау, қудалау да аз. Бастысы – алдын алу. «Эстремистік ұйымдар қайдан қалай пайда болады? Ең басты себеп – жастардың дұрыс тәлім-тәрбие алмауы, білімсіздігі, діни сауаттылықтың кемдігі, жұмыссыздық. Осының бәрі айналып келгенде, жастарға үлкен соққы. Мұны жат ағымдар өздеріне пайдалануда. Сондықтан қашан да мемлекет жастардың материалдық, рухани, әлеуметтік жағына, тәрбиесіне көбірек көңіл бөлуі тиіс. Егер де жақсы азамат тәрбиелеп, оған жақсы білім бере білсек, жұмыспен қамтамасыз ете алсақ, ол қашанда еліне адал қызмет етеді.

**Екіншіден,** олар туралы өз уақытында шынайы мәлімет беру. Бұл жерде әрине күнделікті ақпарат құралдарының рөлі өте жоғары. Әйтсе де, жас өспірім балалар үшін ақпарат құралдарының беретін мәліметі де жеткілікті емес. Секталардың, экстремистік топтардың қаупі туралы жастарды көбірек хабардар етіп отыру қажет. Ол үшін барлық мектептерде, оқу орындарында «Дінтану» сабағымен қоса мамандар қауіпсіздік сабақтарын өткізіп, онда діни экстремистік пен террористік топтарды, тоталитарлық секталарды қалай білуге болатынын түсіндіріп, олардан қалай сақтану жолын көрсетіп отырулары қажет деп есептеймін.

**Пайдаланылған әдебиеттер:**

1 Қазақстан Республикасында діни экстремизм мен терроризмге қарсы іс-қимыл жөніндегі 2013 - 2017 жылдарға арналған мемлекеттік бағдарлама туралы Қазақстан Республикасы Президентінің 2013 жылғы 24 қыркүйектегі № 648 Жарлығы

2. Нұрғалиева М. Қазақстандағы діни экстремизм сын-қатері: қарсы тұруға дайын болу// Экстремизм мен терроризмге қарсы әрекет етудегі дәстүрлі діндердің ролі.-Әдістемелік материалдар жинағы, Алматы: ҚР БҒМ ҒК Философия және саясаттану инстиуты. 2011 ж.

3. Курганская В. Қазақстандағы діни экстремизмнің интенсификациялану факторлары және оған қарсы әрекет ету жолдары. Экстремизм мен терроризмге қарсы әрекет етудегі дәстүрлі діндердің ролі.-Әдістемелік материалдар жинағы, Алматы: ҚР БҒМ ҒК Философия және саясаттану инстиуты.- 2011ж.

4. ҚР лаңкестік ағымдар мен экстремизм мәселелерін зерттеу орталығы.

5.Шадықұлұлы Қ., Қабылова А.С., Жұрынбаев Е.С. Халықаралық терроризм және экстремизммен күрес саласындағы негізгі терминдер мен ұғымдардың түсіндірме сөздігі.-Алматы: Өлке, 2011 ж.

|  |  |  |
| --- | --- | --- |
| 1. | Тегі, аты-жөні | Дюсенгалиев Мереке Камелович |
| 2. | Жұмыс орны, мекен-жайы | Ж.Досмұхамедов атындағы педагогикалық колледж |
| 3. | Ғылыми атағы, дәрежесі, лауазымы | І-санатты оқытушы |
| 4. | Баяндама тақырыбы | Діни экстремизм мен терроризм – ХХІ ғасыр дерті. |
| 5. | Жұмыс бағыты | Діни экстремизмнің алдын-алу мәселелері |
| 6. | Телефон (жұмыс, үй, ұялы),факс е-mail | Үй-53-81-16 87714347886 факс- 53-81-16  [D\_Mereke\_K@mail.ru](mailto:D_Mereke_K@mail.ru) |
| 7. | Конференцияға қатысу түрі | іштей |